title: Κοστολόγηση βάσει δραστηριοτήτων 
title: Activity based costing
Creators: name: Πρωτοπαπας Τρυφων
Publisher: name: Technical University of Crete
Year: 2017

description: Η παρούσα μεταπτυχιακή διατριβή έχει ως στόχο να εξετάσει ένα νέο σύστημα
κοστολόγησης με την ονομασία Κοστολόγηση Βάσει Δραστηριοτήτων (Activity Based Costing). Επιδιώκει να αποδείξει πως ένα σύστημα Κοστολόγησης Βάσει Δραστηριοτήτων, εφόσον σχεδιαστεί και εφαρμοστεί κατάλληλα, μπορεί να συμβάλλει στη λήψη ορθών επιχειρηματικών αποφάσεων που οδηγούν στη βελτίωση της λειτουργίας και στο σχεδιασμό μιας κερδοφόρας παραγωγικής διαδικασίας. Οι εταιρίες χρειάζονται διάφορες πληροφορίες για τη λειτουργία τους ώστε να παίρνουν καλύτερες αποφάσεις και να γίνονται πιο αποτελεσματικές στο χώρο της εργασίας. Ένας τρόπος για να αποκτήσουν αυτές τις πληροφορίες είναι να ερευνήσουν πώς τα κόστη προσδιορίζονται στα διαφορετικά αντικείμενα, δηλαδή στα προϊόντα ή στις υπηρεσίες. Τα εργαλεία για την ανάλυση του
κόστους των προϊόντων, τη νομιμότητα και την αποτελεσματικότερη διοίκηση μιας
οικονομικής μονάδας, είναι η Διοικητική Λογιστική και η Κοστολόγηση που θα
αναφερθούμε εκτενέστερα στα επόμενα κεφάλαια. Σκοπός λοιπόν της διπλωματικής εργασίας είναι να μας αναλύσει σε βάθος, μέσα από ορισμούς, έννοιες, σχήματα και παραδείγματα, μετά από μία σύντομη ιστορική αναδρομή, τον σχεδιασμό και υλοποίηση ενός συστήματος κοστολόγησης βάσει δραστηριοτήτων ( Activity-Based Costing). Για την καλύτερη κατανόηση της χρήσης ενός συστήματος κοστολόγησης βάσει δραστηριοτήτων αναπτύσσονται παραδείγματα κοστολόγησης.
Στο πρώτο κεφάλαιο της μελέτης μετά από μια ιστορική αναδρομή στην ιστορία της οικονομικής επιστήμης, επεξηγείται η έννοια της οικονομικής μονάδας και τονίζεται η συμβολή της διοικητικής λογιστικής στη λήψη αποφάσεων στον επιχειρηματικό κόσμο και η σημασία της για την λειτουργία της επιχείρησης, την επιβίωσή της στο σύγχρονο ανταγωνιστικό περιβάλλον αλλά και για την ανάπτυξή της.
Στο δεύτερο κεφάλαιο προσδιορίζονται οι έννοιες κόστους, εξόδου, εσόδου και
δαπάνης. Αναφέρονται οι ομοιότητες και οι διαφορές μεταξύ των τριών εννοιών και αναλύονται οι διακρίσεις του κόστους, του εξόδου και της δαπάνης σε κατηγορίες.
Στο τρίτο κεφάλαιο παρατίθεται μια εννοιολογική προσέγγιση της κοστολόγησης
γενικά. Παρουσιάζονται εν συντομία, οι βασικές αρχές και οι διαδικασίες της κοστολόγησης.
Αποσαφηνίζονται οι έννοιες Σύστημα – Μέθοδος κοστολόγησης. Εντοπίζονται οι τομείς στους οποίους μπορεί να γίνει χρήση των πληροφοριών που προκύπτουν από την κοστολόγηση. Γίνεται λόγος για τους σκοπούς της κοστολόγησης και τις προϋποθέσεις κάτω από τις οποίες εξασφαλίζεται η επιτυχία της εφαρμογής.
Το τέταρτο κεφάλαιο αναφέρεται στην Κοστολόγηση Βάσει Δραστηριοτήτων κάνοντας μια ιστορική αναδρομή και παρουσιάζοντας τον ορισμό, τη φιλοσοφία, τις βασικές αρχές και τους στόχους υιοθέτησης ενός μοντέλου ABC. Στη συνέχεια αναλύονται οι βασικές έννοιες της κοστολόγησης βάσει δραστηριοτήτων.
Στο πέμπτο κεφάλαιο περιγράφονται τα στάδια σχεδιασμού και εφαρμογής του
συστήματος Κοστολόγησης Βάσει Δραστηριοτήτων, τα πρακτικά προβλήματα που
προκύπτουν κατά την εφαρμογή του και οι προϋποθέσεις κάτω από τις οποίες εξασφαλίζεται η επιτυχία της εφαρμογής.
Στο έκτο κεφάλαιο αξιολογείται το σύστημα Κοστολόγησης Βάσει Δραστηριοτήτων
και περιγράφονται τα πλεονεκτήματα και μειονεκτήματα που πηγάζουν από την εφαρμογή του. Επιπλέον παρατίθενται οι διαφορές μεταξύ του συστήματος κοστολόγησης κατά δραστηριότητα και των παραδοσιακών συστημάτων κοστολόγησης καθώς και δυο αριθμητικά παραδείγματα που κάνουν τις διαφορές πιο εμφανείς.
Στο έβδομο κεφάλαιο δίνονται παραδείγματα εφαρμογής συστήματος ABC
αναδεικνύοντας τη διευκόλυνση που παρέχει στη λήψη ορθολογικότερων και
αποτελεσματικότερων διοικητικών αποφάσεων.
Στο κεφάλαιο οκτώ γίνεται μια μικρή προσπάθεια παρουσίασης της συμβολής της
κοστολόγησης βάσει δραστηριοτήτων στο στρατηγικό σχεδιασμό της επιχείρησης με τη Διοίκηση βάσει δραστηριοτήτων (ABM). Τέλος παρουσιάζονται συνοπτικά τα
συμπεράσματα που προκύπτουν από τη χρήση της μεθοδολογίας ABC.